
Κυρία Υπουργό  Εργασίας, Κοινωνικής Ασφάλισης

ΘΕΜΑ: «Να αντιμετωπιστεί άμεσα το πρόβλημα καταβολής συντάξεων με χρόνο ασφάλισης στο εξωτερικό»

Κυρία Υπουργέ,
Τα τελευταία δύο χρόνια, δικαιούχοι συντάξεων με χρόνο ασφάλισης στο εξωτερικό έχουν υποβληθεί σε μια απίστευτη ταλαιπωρία προκειμένου να τους χορηγηθεί η σύνταξή τους, με ευθύνη της κυβέρνησης.
Καταγράφονται μεγάλες καθυστερήσεις στην καταβολή της σύνταξης που δικαιούνται από την Ελλάδα, με αποτέλεσμα να λαμβάνουν μειωμένη σύνταξη και από χώρες του εξωτερικού.
Σύμφωνα με την ισχύουσα νομοθεσία όταν δεν επαρκούσε ο χρόνος ασφάλισης στην Ελλάδα, ενεργοποιούνταν η σύμβαση για  το συνυπολογισμό του χρόνου ασφάλισης με τις χώρες του εξωτερικού (Αμερική, Αυστραλία, χώρες της ΕΕ).
Ουσιαστικά, με αυτό τον τρόπο, αναγνωρίζεται ο χρόνος ασφάλισης εξωτερικού και Ελλάδας και έτσι δημιουργούνται οι προϋποθέσεις απονομής και χορήγησης σύνταξης.
Με το Νόμο 4387/2016, το γνωστό ως νόμο Κατρούγκαλου, τίθεται θέμα ανταποδοτικής εθνικής σύνταξης, χωρίς, όμως, να έχουν δοθεί ξεκάθαρες οδηγίες τρόπου υπολογισμού, ούτε και το αντίστοιχο λογισμικό υπολογισμού με νέες διατάξεις.
Το αποτέλεσμα είναι να υπάρχουν κατηγορίες συντάξεων όπως Γήρατος, Αναπηρίας, αλλά και μεταβίβασης σύνταξης λόγω θανάτου του συζύγου που ασφαλιζόταν στο εξωτερικό, οι οποίες δεν μπορούν να αποδοθούν στους δικαιούχους, ενώ οι καθυστερήσεις φτάνουν ακόμα και τα δύο χρόνια.
Αρκετοί Δωδεκανήσιοι στη Ρόδο, Κάλυμνο, Κάσο, Κάρπαθο που έχουν εργαστεί στη Γερμανία, στην Αμερική, αλλά και στις Σκανδιναβικές χώρες  (μέσω των μεικτών γάμων) αντιμετωπίζουν μεγάλα προβλήματα στο ζήτημα της απονομής και χορήγησης της σύνταξής τους.
Υπάρχουν, επίσης, ερωτήματα από φορείς του εξωτερικού για την καθυστέρηση ανταπόκρισης των ασφαλιστικών ταμείων της Ελλάδας, και για τον τρόπο υπολογισμού των συντάξεων, τα οποία δεν απαντώνται.
Η Πολιτεία αδιαφορεί για το πρόβλημα επιβίωσης που αντιμετωπίζουν όλοι αυτοί οι άνθρωποι, οι οποίοι δεν μπορούν να πάρουν ούτε την προσωρινή σύνταξη.
Επίσης, σύμφωνα με το άρθρο 50/1408/1971 ίσχυε μέχρι πρότινος η χορήγηση συμπληρωματικής παροχής στους κατοίκους Ελλάδας και Εξωτερικού με όριο τα 360 ευρώ.
Με το νόμο, όμως, Κατρούγκαλου, δεν υπάρχει ενημέρωση για το αν ισχύει το όριο των 360 ευρώ ή αν θα διακοπεί με αποτέλεσμα να μην χορηγείται τα τελευταία δύο χρόνια ούτε η συμπληρωματική αυτή παροχή.

Κατόπιν των ανωτέρω
Ερωτάται η Κυρία Υπουργός

1. Εάν γνωρίζει το πρόβλημα που έχει δημιουργηθεί με το υπολογισμό των συντάξεων του εξωτερικού. 
2. Σε ποιες ενέργειες προτίθεται να προβεί η πολιτική ηγεσία του Υπουργείου για την επίλυση του προβλήματος.

